 NA KALUME KAZUNGU WAMILIKI wa punda katika Kaunti ya Lamu wamekashifiwa kwa kuwanyima punda wao uhuru wa kujamiiana, hali inayohofiwa huenda ikapunguza idadi ya wanyama hao siku zijazo. Wakizungumza Jumapili, Mei 8, 2022 wakati wa maadhimisho ya Siku ya Punda Duniani, wadau wa sekta hiyo walisema wenye punda huwafanyisha kazi wanyama wao kupita kiasi na kuwanyima nafasi ya kupumzika. Mkurugenzi wa Idara ya Mifugo wa serikali ya Kaunti ya Lamu, Bi Jamila Mitsanze alisema haki za punda zikiheshimiwa ndipo wenye punda pia watanufaika. Afisa Msimamizi wa Kituo cha Matibabu ya Punda Kaunti ya Lamu, Obadiah Sing’oei, alikiri kuwepo kwa ongezeko la visa vya punda kupigwa na kunyanyaswa haki zao. Kulingana na Bw Obadiah, kituo cha matibabu ya punda mjini Lamu kila mara hupokea na kutibu majeraha ya punda yatokanayo na kupigwa, kuumia uti wa mgongo kwa kubebeshwa mizigo mizito na dhuluma nyingine. Afisa wa Matibabu ya Mifugo, Kaunti ya Lamu, Bw Felix Rachuonyo, aliwashauri wenye punda kutumia vilivyo kituo cha kliniki ya punda kilichoko kisiwani Lamu kuwaleta punda wao kwa ukaguzi wa kiafya na matibabu. Mshauri wa Wamiliki wa Punda Kaunti ya Lamu, Abdallah Khalid aliahidi kuendeleza kampeni miongoni mwa wenye punda zitakazohakikisha uhuru wa punda unathaminiwa vilivyo. Wakati wa maadhimisho hayo, wakazi wa Lamu Mashariki pia waliomba kituo kingine cha matibabu ya punda kufunguliwa eneo lao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  